CELEX: 32021D2134
Language: da
Date: 2021-12-02 00:00:00
Title: Rådets afgørelse (FUSP) 2021/2134 af 2. december 2021 om en bistandsforanstaltning inden for rammerne af den europæiske fredsfacilitet til støtte for Georgiens forsvarsstyrker

3.12.2021   
               
               
                  DA
               
               
                  Den Europæiske Unions Tidende
               
               
                  L 432/55
               
            
         RÅDETS AFGØRELSE (FUSP) 2021/2134
         af 2. december 2021
         om en bistandsforanstaltning inden for rammerne af den europæiske fredsfacilitet til støtte for Georgiens forsvarsstyrker
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 41, stk. 2,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     I henhold til Rådets afgørelse (FUSP) 2021/509 (1) er der oprettet en europæisk fredsfacilitet (EPF) til medlemsstaternes finansiering af EU-aktioner inden for den fælles udenrigs- og sikkerhedspolitik med henblik på at bevare fred, forebygge konflikter og styrke den internationale sikkerhed i medfør af traktatens artikel 21, stk. 2, litra c). I henhold til artikel 1, stk. 2, litra b), nr. i), i afgørelse (FUSP) 2021/509 kan EPF navnlig finansiere aktioner til at styrke tredjelandes og regionale og internationale organisationers kapaciteter vedrørende militær- og forsvarsanliggender.
                  
               
                     (2)
                  
                  
                     Inden for rammerne af den globale strategi for Den Europæiske Unions udenrigs- og sikkerhedspolitik er der fastsat mål om styrkelse af sikkerhed og forsvar, investering i staters og samfunds modstandsdygtighed øst for Unionen, udvikling af en integreret tilgang til konflikter og kriser, fremme af og støtte til regionale samarbejdsordninger samt styrkelse af en global styring baseret på folkeretten, herunder overholdelse af den internationale menneskerettighedslovgivning og den humanitære folkeret.
                  
               
                     (3)
                  
                  
                     Unionen er engageret i nære forbindelser til støtte for et stærkt, uafhængigt og velstående Georgien baseret på associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (2), herunder et vidtgående og bredt frihandelsområde, og i at fremme politisk associering og økonomisk integration, samtidig med at den kraftigt støtter Georgiens territoriale integritet inden for dets internationalt anerkendte grænser. I overensstemmelse med artikel 5 i associeringsaftalen mellem EU og Georgien skal Unionen og Georgien fortsat intensivere deres dialog og samarbejde og fremme gradvis konvergens inden for udenrigs- og sikkerhedspolitik, herunder den fælles sikkerheds- og forsvarspolitik, og behandle især spørgsmål som konfliktforebyggelse, fredelig konfliktløsning og krisestyring, regional stabilitet, nedrustning, ikkespredning, våbenkontrol og våbeneksportkontrol.
                  
               
                     (4)
                  
                  
                     Unionen anerkender Georgiens vigtige bidrag til Unionens fælles sikkerheds- og forsvarspolitik, herunder Georgiens fortsatte bidrag til FSFP-krisestyringsoperationer og -missioner i Den Centralafrikanske Republik og Republikken Mali.
                  
               
                     (5)
                  
                  
                     Ved skrivelse af 28. oktober 2021 til Unionens højtstående repræsentant for udenrigsanliggender og sikkerhedspolitik (»den højtstående repræsentant«) anmodede Georgiens udenrigsminister Unionen om i overensstemmelse med artikel 59, stk. 1, i afgørelse (FUSP) 2021/509 at stille medicinsk og teknisk udstyr samt aktiver til mobilitet af civil art til rådighed.
                  
               
                     (6)
                  
                  
                     Denne bistandsforanstaltning skal gennemføres under hensyntagen til principperne og kravene i afgørelse (FUSP) 2021/509 og i overensstemmelse med reglerne for gennemførelse af indtægter og udgifter, der finansieres inden for rammerne af EPF.
                  
               
                     (7)
                  
                  
                     Rådet bekræfter på ny, at det er fast besluttet på at beskytte, fremme og overholde menneskerettighederne, de grundlæggende frihedsrettigheder og de demokratiske principper og at styrke retsstatsforhold og god regeringsførelse i overensstemmelse med De Forenede Nationers pagt, verdenserklæringen om menneskerettighederne og folkeretten, navnlig den internationale menneskerettighedslovgivning og den humanitære folkeret —
                  
               VEDTAGET DENNE AFGØRELSE:
         
            Artikel 1
            Oprettelse, mål, anvendelsesområde og varighed
            
               1.   Der oprettes hermed en bistandsforanstaltning, som skal finansieres inden for rammerne af den europæiske fredsfacilitet (EPF) (»bistandsforanstaltningen«), til fordel for Georgien (»modtageren«).
            
            
               2.   Målet med bistandsforanstaltningen er at bidrage til Unionens politik over for Georgien ved at støtte Georgiens forsvarsstyrkers kapacitet til at øge den nationale sikkerhed og modstandsdygtighed ved at støtte styrkelsen af kapaciteterne i Georgiens landstyrkers militære medicinske, tekniske og logistiske enheder, hvorved der ydes bedre beskyttelse for civile, samt at udvide Georgiens kapacitet til at bidrage til FSFP-militærmissioner og -operationer.
            
            
               3.   For at nå målet i stk. 2 finansierer bistandsforanstaltningen levering af følgende udstyr, der ikke er bestemt til at dræbe, forsyninger og tjenester til de enheder i Georgiens forsvarsstyrker, der er omhandlet i nævnte stykke:
               
                           a)
                        
                        
                           medicinsk udstyr til rolle 2-lægebehandlingsfaciliteter
                        
                     
                           b)
                        
                        
                           teknisk udstyr til ingeniørmandskab og -kolonner
                        
                     
                           c)
                        
                        
                           aktiver til jordmobilitet af civil art (pickupper).
                        
                     
            
               4.   Bistandsforanstaltningens varighed er 36 måneder fra datoen for indgåelse af aftalen mellem administratoren for bistandsforanstaltninger, der handler som anvisningsberettiget, og den enhed, der er omhandlet i denne afgørelses artikel 4, stk. 2, i overensstemmelse med artikel 32, stk. 2, litra a), i afgørelse (FUSP) 2021/509.
            
         
         
            Artikel 2
            Finansielle ordninger
            
               1.   Det finansielle referencegrundlag til dækning af udgifterne i forbindelse med bistandsforanstaltningen udgør højst 12 750 000 EUR. I overensstemmelse med artikel 29, stk. 5, i afgørelse (FUSP) 2021/509 kan administratoren for bistandsforanstaltninger indkalde bidrag op til 11 475 000 EUR efter vedtagelsen af denne afgørelse. De bidrag, som indkaldes af administratoren, må kun benyttes til at betale udgifter inden for de grænser, der er godkendt af udvalget nedsat ved afgørelse (FUSP) 2021/509 i ændringsbudgettet for 2021 svarende til denne bistandsforanstaltning.
            
            
               2.   Alle udgifter forvaltes i overensstemmelse med afgørelse (FUSP) 2021/509 og reglerne for gennemførelse af indtægter og udgifter, der finansieres inden for rammerne af EPF.
            
         
         
            Artikel 3
            Ordninger med modtageren
            
               1.   Den højtstående repræsentant indgår de nødvendige ordninger med modtageren for at sikre dens opfyldelse af de krav og betingelser, der er fastsat ved denne afgørelse, som en betingelse for ydelse af støtte inden for rammerne af bistandsforanstaltningen.
            
            
               2.   De ordninger, der er omhandlet i stk. 1, skal omfatte bestemmelser, der forpligter modtageren til at sikre:
               
                           a)
                        
                        
                           at de enheder i Georgiens landstyrker, der modtager udstyr inden for rammerne af bistandsforanstaltningen, overholder den relevante folkeret, navnlig den internationale menneskerettighedslovgivning og den humanitære folkeret
                        
                     
                           b)
                        
                        
                           korrekt og effektiv anvendelse af aktiver, der stilles til rådighed inden for rammerne af bistandsforanstaltningen, til de formål, hvortil de stilles til rådighed
                        
                     
                           c)
                        
                        
                           tilstrækkelig vedligeholdelse af aktiver, der stilles til rådighed inden for rammerne af bistandsforanstaltningen, for at sikre, at de er anvendelige og operationelt disponible i deres livscyklus
                        
                     
                           d)
                        
                        
                           at aktiver, som stilles til rådighed inden for rammerne af bistandsforanstaltningen, ikke vil gå tabt eller blive overført uden samtykke fra det facilitetsudvalg, der er nedsat ved afgørelse (FUSP) 2021/509, til andre personer eller enheder end dem, der er udpeget i ordningerne, ved afslutningen af deres livscyklus.
                        
                     
            
               3.   De ordninger, der er omhandlet i stk. 1, skal omfatte bestemmelser om suspension og ophævelse af støtten inden for rammerne af bistandsforanstaltningen, hvis modtageren ikke opfylder de forpligtelser, der er fastsat i stk. 2.
            
         
         
            Artikel 4
            Gennemførelse
            
               1.   Den højtstående repræsentant er ansvarlig for at sikre gennemførelse af denne afgørelse i overensstemmelse med afgørelse (FUSP) 2021/509 og med reglerne for gennemførelse af indtægter og udgifter, der finansieres inden for rammerne af EPF, og med den integrerede metodologiske ramme for vurdering og fastlæggelse af de krævede foranstaltninger og kontroller med henblik på bistandsforanstaltninger inden for rammerne af EPF.
            
            
               2.   Gennemførelsen af de aktiviteter, der er omhandlet i artikel 1, stk. 3, varetages af Litauens centrale projektstyringsagentur (CPMA).
            
         
         
            Artikel 5
            Overvågning, kontrol og evaluering
            
               1.   Den højtstående repræsentant sikrer overvågning af modtagerens opfyldelse af de forpligtelser, der fastsættes i overensstemmelse med artikel 3. Denne overvågning skal skabe bevidsthed om konteksten og risiciene for tilsidesættelse af de forpligtelser, der fastsættes i overensstemmelse med artikel 3, og skal bidrage til at forebygge sådanne tilsidesættelser, herunder krænkelser af internationale menneskerettigheder og den humanitære folkeret begået af enheder i Georgiens landstyrker, som støttes inden for rammerne af bistandsforanstaltningen.
            
            
               2.   Kontrollen af udstyr og forsyninger efter afsendelse tilrettelægges som følger:
               
                           a)
                        
                        
                           leveringsverifikation, hvorved leveringsattester skal undertegnes af Georgiens forsvarsstyrker ved overdragelsen af ejendomsretten
                        
                     
                           b)
                        
                        
                           rapportering om aktiviteterne, hvorved modtageren skal aflægge årligt rapport om de aktiviteter, der udføres med udstyr, forsyninger og tjenester, der leveres inden for rammerne af bistandsforanstaltningen; rapporteringen skal fortsætte, indtil Den Udenrigs- og Sikkerhedspolitiske Komité (PSC) ikke længere finder det nødvendigt
                        
                     
                           c)
                        
                        
                           kontrol på stedet, hvorved modtageren efter anmodning skal give den højtstående repræsentant adgang til at foretage kontrol på stedet.
                        
                     
            
               3.   Den højtstående repræsentant foretager en evaluering i form af en struktureret første vurdering af bistandsforanstaltningen seks måneder efter den første levering af udstyr. Dette kan indebære besøg på stedet for at kontrollere udstyr, forsyninger og tjenester, der leveres inden for rammerne af bistandsforanstaltningen, eller andre effektive typer af oplysninger, der gives uafhængigt. En endelig evaluering foretages, når leveringen af udstyr, forsyninger og tjenester inden for rammerne af bistandsforanstaltningen er afsluttet, for at vurdere, om bistandsforanstaltningen har bidraget til at nå de erklærede mål.
            
         
         
            Artikel 6
            Rapportering
            I gennemførelsesperioden forelægger den højtstående repræsentant halvårlige rapporter om gennemførelsen af bistandsforanstaltningen for PSC i overensstemmelse med artikel 63 i afgørelse (FUSP) 2021/509. Administratoren for bistandsforanstaltninger oplyser regelmæssigt det ved afgørelse (FUSP) 2021/509 nedsatte facilitetsudvalg om modtagelsen af indtægter og afholdelsen af udgifter i overensstemmelse med nævnte afgørelses artikel 38, herunder ved at give oplysninger om de involverede leverandører og underleverandører.
         
         
            Artikel 7
            Suspension og ophævelse
            PSC kan beslutte helt eller delvis at suspendere gennemførelsen af bistandsforanstaltningen i overensstemmelse med artikel 64 i afgørelse (FUSP) 2021/509.
            PSC kan også henstille, at Rådet ophæver bistandsforanstaltningen.
         
         
            Artikel 8
            Ikrafttræden
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 2. december 2021.
            
               
                  På Rådets vegne
               
               J. VRTOVEC
               
                  Formand
               
            
         
         
            (1)  Rådets afgørelse (FUSP) 2021/509 af 22. marts 2021 om oprettelse af en europæisk fredsfacilitet og om ophævelse af afgørelse (FUSP) 2015/528 (EUT L 102 af 24.3.2021, s. 14).
         
            (2)  EUT L 261 af 30.8.2014, s. 4.